
Өлчөө бирдейлигин камсыз кылуу боюнча иштердин натыйжаларын өз ара таануунун 
Э Р Е Ж Е Л Е Р И

1. Ушул Эрежелер Өлчөө бирдейлигин камсыз кылуу жаатында макулдашылган саясат жүргүзүү жөнүндө протоколдун (2014-жылдын 29-майындагы Евразиялык экономикалык бирлиги жөнүндө келишимдин № 10 тиркемеси) 9-пунктунун 2-пунктчасына ылайык өлчөө бирдейлигин камсыз кылуу жаатында макулдашылган саясат жүргүзүү максатында иштелип чыккан жана Евразиялык экономикалык бирликке мүчө мамлекеттердин (мындан ары – мүчө мамлекеттер) өлчөө бирдейлигин камсыз кылуу боюнча иштеринин натыйжаларын өз ара таануунун тартибин аныктайт. 
2. Ушул Эрежелердин максаттары үчүн Евразиялык экономикалык комиссиясы тарабынан бекитилүүчү тиешелүү иштерди жүргүзүүнүн тартибине (мындан ары – иштерди жүргүзүүнүн тартиби) ылайык аткарылган өлчөө бирдейлигин камсыз кылуу боюнча иштердин натыйжалары боюнча жол-жоболоштурулган документтерди мүчө мамлекеттердин өз ара таануусу өлчөө бирдейлигин камсыз кылуу боюнча иштердин натыйжаларын өз ара таануу деп түшүнүлөт.
Ушул Эрежелерде пайдаланылуучу башка түшүнүктөр Өлчөө бирдейлигин камсыз кылуу жаатында макулдашылган саясат жүргүзүү жөнүндө протоколдо (2014-жылдын 29-майындагы Евразиялык экономикалык бирлик жөнүндө келишимдин № 10 тиркемеси) аныкталган маанилерде колдонулат. 
3. Өлчөө бирдейлигин камсыз кылуу боюнча иштердин (мындан ары – иштер) натыйжаларын өз ара таануу иштерди жүргүзүүнүн тартибине жана ушул Эрежелерге ылайык мүчө мамлекеттердин өз мамлекетинин мыйзамдарына жараша мындай иштерди аткарууга ыйгарым укук берилген (нотификацияланган) мамлекеттик бийлик органдары же юридикалык жактары (мындан ары – ыйгарым укуктуу орган (уюм)) аткарган иштерге карата жүзөгө ашырылат. 
4. Натыйжаларды өз ара таануу төмөнкү иштерге карата жүзөгө ашырылат:
а) өлчөө усулунун (ыкмасынын) метрологиялык аттестациясына;
б) референттик өлчөө усулу (ыкмасы) катары кабыл алынуучу өлчөө усулунун (ыкмасынын) аттестациясына;
в) стандарттык үлгүнүн тибин бекитүүгө;
г) өлчөө каражаттарынын тибин бекитүүгө;
д) өлчөө каражаттарын текшерүүгө.
5. Өлчөө каражаттарынын тибин (стандарттык үлгүсүн) бекитүүнүн жана өлчөө каражатын текшерүүнүн натыйжаларын таануу мүчө мамлекеттердин аймактарында даярдалган өлчөө каражаттарына карата алганда жүзөгө ашырылат.
Үчүнчү өлкөлөрдө даярдалган өлчөө каражаттарынын тибин бекитүү мүчө мамлекеттердин мыйзамдарына ылайык жүзөгө ашырылат.
6. Иштердин натыйжаларын өз ара таанууну жүзөгө ашыруучу органдар мүчө мамлекеттер тарабынан аныкталат.
7. Иштерди аткаруу аяктагандан кийин мүчө мамлекеттердин иштердин натыйжаларын өз ара таанууну жүзөгө ашыруучу органдарына ыйгарым укуктуу орган (уюм) тарабынан төмөнкүлөр берилет:
а) өлчөө усулунун (ыкмасынын) метрологиялык аттестациясы жана референттик өлчөө усулу (ыкмасы) катары кабыл алынуучу өлчөө усулунун (ыкмасынын) аттестациясы боюнча иштердин натыйжаларын таануу үчүн – өлчөө усулунун (ыкмасынын) метрологиялык аттестациясы жана өлчөө усулунун (ыкмасынын) аттестациясы жөнүндө күбөлүктүн көчүрмөлөрү;
б) стандарттык үлгүнүн тибин бекитүү боюнча иштердин натыйжаларын таануу үчүн – стандарттык үлгүнүн тибин бекитүү жөнүндө сертификаттын, стандарттык үлгүнүн тибинин баяндамасынын, стандарттык үлгүнүн паспортунун жана этикеткасынын көчүрмөлөрү, ошондой эле эксплуатациялык документтер (болгондо);
в) өлчөө каражаттарынын тибин бекитүү боюнча иштердин натыйжаларын таануу үчүн – өлчөө каражаттарынын тибин бекитүү жөнүндө сертификаттын, өлчөө каражаттарынын тибинин баяндамасынын, текшерүү усулунун көчүрмөлөрү, ошондой эле эксплуатациялык документтер;
г) өлчөө каражатын текшерүү боюнча иштердин натыйжаларын таануу үчүн – өлчөө каражатын текшерүүнү жүзөгө ашырган ыйгарым укуктуу уюм жөнүндө маалыматтар жана текшерүү белгисинин сүрөттөлүшү. Өлчөө каражаттарын өндүрүүдөн чыгарууда алгачкы текшерүү боюнча иштердин натыйжаларын таануу ал өлчөө каражаттарынын тибин бекитүү боюнча иштерди таануу менен бир убакта жүзөгө ашырылышы мүмкүн.
8. Ушул Эрежелердин 7-пунктунда көрсөтүлгөн документтер жана маалыматтар алынган датадан тартып 20 жумуш күнүнөн ашпаган мөөнөттө ал документтерди жана маалыматтарды кароо, иштердин натыйжаларын өз ара таануу (тааныбоо) жөнүндө чечим кабыл алуу, өз мүчө мамлекетинин өлчөө бирдейлигин камсыз кылуу жаатындагы маалыматтык фондуна иштердин натыйжаларын өз ара таануу жөнүндө маалыматтарды жайгаштыруу жана башка мүчө мамлекеттин ыйгарым укуктуу органына (уюмуна) тиешелүү маалымдама жиберүү иштердин натыйжаларын өз ара таанууну жүзөгө ашыруучу орган тарабынан камсыз кылынат. 
9. Иштердин натыйжаларын өз ара таануу жөнүндө маалымдама алганда ыйгарым укуктуу орган (уюм) тарабынан төмөнкүлөр жүзөгө ашырылат:
а) иштерди аткарган өтүнмө берүүчүгө иштердин натыйжаларын мүчө мамлекеттердин өз ара таануусу жөнүндө жазуу жүзүндө маалымдоо;
б) иштерди аткарган өтүнмө берүүчүгө тиешелүү иштерди аткаруу тартибине ылайык жол-жоболоштурулган документти берүү;
в) өз мүчө мамлекетинин өлчөө бирдейлигин камсыз кылуу жаатындагы маалыматтык фондуна иштердин натыйжаларын өз ара таануу жөнүндө маалыматтарды киргизүү. 
10. Иштердин натыйжаларын өз ара таанууну жүзөгө ашыруучу орган тарабынан ушул Эрежелердин 7-пунктунда көрсөтүлгөн документтер жана маалыматтар берилбеген же алар толук эмес көлөмдө берилген учурда иштердин натыйжаларын өз ара таануудан баш тартуу жөнүндө чечим кабыл алынышы мүмкүн. Кабыл алынган чечим жөнүндө маалымдама (негиздемеси менен) ыйгарым укуктуу органга (уюмга) чечим кабыл алынган датадан тартып 3 жумуш күнүнүн ичинде жазуу жүзүндө жиберилет.
11. Иштин натыйжаларын өз ара таануудан баш тартуу жөнүндө чечимдин кабыл алынышы тууралуу маалымдама алганда ыйгарым укуктуу орган (уюм) маалымдама алынган датадан тартып 5 жумуш күнүнүн ичинде мындай баш тартуунун себептерин четтетүү үчүн өтүнмө берүүчү жана иштердин натыйжаларын өз ара таанууну жүзөгө ашыруучу орган менен консультацияларды жүргүзүүнү уюштурат.

